Jemp Rollinger

De **Jean-Pierre** ("**Jemp**" oder "**Jhemp**")  **Rollinger**, gebuer den 13. Juli 1937 an der Stad Lëtzebuerg (am Neiduerf), ass e lëtzebuergesche Schoulmeeschter a Schrëftsteller.

## Liewen
De Jemp Rollinger ass um Fetschenhaff opgewuess. Op der Polvermillen, am Stadgronn an um Aldringen ass hien an d'Primärschoul gaangen. Vu 7e bis 5e war hien am Stater Kolléisch ("Ale Kolléisch"), vu 4e bis 1re war hien an der Normalschoul an huet do 1957 säi *Brevet provisoire d'aptitude pédagogique* kritt. 

Am Hierscht 1958 krut en zu Gouschteng eng Ernennung als Schoulmeeschter an der Jongeschoul (3. bis 8. Schouljoer). 1961 huet hie säi *Brevet d'aptitude pédagogique* kritt an 1972 säi *Certificat de perfectionnement, option enseignement primair*e. Bis 1972 war hie Schoulmeeschter zu Gouschteng a vun 1972 bis 1997 an der interkommunaler Syndikatsschoul "Billek" zu Dräibuer.  

De Jemp Rollinger war mat der Netty Schons bestuet; d'Koppel krut véier Kanner (3 Meedercher an 1 Jong). De Jong Luc Rollinger ass e bekannte Komponist zu Lëtzebuerg. 

De Jemp Rollinger huet sech ganz staark op kulturellem Plang engagéiert: Hien ass vun 1959 un Dirigent vun der *Chorale Sainte Cécile* vu Gouschteng an huet an enger Rëtsch vu Chorale matgesongen. Zesumme mat senger Fra huet hien de Gesank, d'Musek an den Theater bei de Schoulkanner gefërdert. Hie war Grënnungsmember vun der *Entente des sociétés de Gostingen*, déi 1967 an d'Liewe geruff gouf, fir den nei gebaute Veräinssall ze verwalten an d'Aktivitéite vun de Veräiner ze koordinéieren. Esou huet hien 1968 och gehollef, dat 1. Gouschtenger Bounefest ze organiséieren - e Fest, dat zënterhier all Joer op Christi Himmelfaart ofgehale gëtt an zu enger gutt besichter Traditioun ginn ass.

## Literarescht Schaffen
De Jemp Rollinger kann een als Vollekschrëftsteller bezeechnen. Hie schreift virun allem op Lëtzebuergesch, a geleeëntlech op Däitsch a Franséisch. Seng Gedichter a Lidder dréinen ëm d'Liewen an d'Suerge vun den Duerfleit an de Mënschen allgemeng, ëm d'Natur an d'Joreszäiten, de Glawen an d'Relioun. Hien huet esouwuel weltlech Lidder, Wäin- a Musellidder, Kannerlidder, wéi och reliéis Lidder a Massgesäng verfaasst. Si si beim Schaffen an der Schoul, an de Gesangsveräiner an am Duerfliewen entstanen. Vill vu sengen Texter goufe vertount, ë.&nbsp;a. vum Luc Rollinger, Franz Holler, Jean-Pierre Kemmer oder Jean-Jean Bernard. Erëm anerer ginn op bekannt Melodien oder Vollekslidder gesongen.

Seng Texter goufen am *[[Lëtzebuerger Sonndesblad]]*, an der *[[Die Warte|Warte]]* vum *[[Luxemburger Wort]]* an an *[[nos cahiers]]* publizéiert. Munches huet hie selwer a Bicher erausginn. 

De Jemp Rollinger huet awer och 4 Theaterstécker geschriwwen, déi all op der Gouschtenger Duerfbün vun den Duerfleit opgefouert goufen.
Den Erléis vu senge Publikatiounen ass ganz dacks fir ee gudden Zweck gewiescht. Dorënner falen z. B. seng Aphorismussammlungen, déi hie mat eegene Fotoen illustréiert huet.

## Literaresch Wierker
**Uechter d'Jor*: Lidder mat Begleedung fir Orff-Instrumentarium (zesumme mam Jean-Jean Bernard), 1972
**De Remembrement. Wann d'Wéngerten zesummegeluegt ginn*. Theaterstéck, 1980
**De grousse Coup. Wann de Guckuck rifft*. Theaterstéck, 1982
**De Grof vu Wuermer. D'Schnéiwittchen op der Musel*. Theaterstéck, 1984
**D'Schwaarzbrenner vum Kuebenhaff*. Theaterstéck, 1985
**Augenblicke. Sinnbilder, Aphorismen zu Fotos*, 2006
**Augenblicke 2. Sinnbilder, Aphorismen zu Fotos*, 2008
**Augenblicke. Auslese für unterwegs. Aphorismen und Zitate zu Fotos*, 2010
**Gebündelte Augenblicke. Aphorismen und Zitate zu Fotos*, 2014
**Dreifholz. Gereimtes an Ongereimtes*, 2015
**Menger Lidder*, 2026

## Quellen
*Guy Weirich: "Jemp Rollinger. Biogramm und ausgewählte Gedichte", in: *nos cahiers* 22 (2001), Heft 2, S. 69-78
**Gouschtenger Jubiläumsbuch. D'Geschicht vum Duerf a senge Leit*, 2005.

## Um Spaweck